Maiken og Sofie roser Danmark

Maiken Hvidt og Sofie Natalie Vangsted var på en bus fra det nordlige Peru til Lima sammen med omkring 12 andre danskere. De er blevet indlogeret på et hotel i hovedstaden sammen med andre danskere, som er kommet til fra resten af landet.

Selvom det grundlæggende er en stresset situation, som de står i, så er Maiken Hvidt meget glad for de danske myndigheders håndtering.

- Udenrigsministeriet har virkelig været gode til at hjælpe. Det er helt vildt god service, vi har fået, siger Maiken Hvidt, der var frivillig på et shelter for hunde i Peru, hvorefter hun skulle have rejst med rygsæk helt til Brasilien.

Den første uge følte Sofie Natalie Vangsted dog, at det gik lidt langsomt.

- Der følte man, at andre lande fik tingene at vide før os og fik fly hjem. Men det har været værd at vente, fordi alt har været så professionelt planlagt siden da.

Hjem til dansk mad

Det er en noget anden hjemkomst end forventet, som de to kan se frem til i Danmark, hvor samfundet i store træk er lukket ned.

Når de skal pege på, hvad de ser mest frem til ved at komme hjem er det måske også overraskende den danske mad og ikke familie, der først bliver peget på.

Det skyldes dog i høj grad, at de skal i to ugers karantæne, når de lander på dansk jord.

- Det er faktisk mærkeligt, for normalt ville man jo sige familien, men vi har ikke så meget mulighed for at være sammen med dem. Det bliver mærkeligt at komme fra en karantæne til en anden, siger Sofie Natalie Vangsted.

- Og så forhåbentlig få en hverdag igen og håbe på, at det her corona er overstået igen, siger Maiken Hvidt.

Erik Brøgger Rasmussen, der er direktør i Udenrigsministeriets Borgerservice, fortalte på et pressemøde i går, at der fortsat vil være danskere fanget i Peru efter flyvningen.

Man har dog sendt en medarbejder fra Udenrigsministeriet med flyet, som vil blive i Peru og arbejde på at få resten hjem.